En brand i to lagerhaller på Michael Drewsens Vej i Aarhus-forstaden Højbjerg er sent torsdag kommet under kontrol.

Det fortæller indsatsleder Anders Jensen til TV2 Østjylland.

- Branden er efterhånden under kontrol, men vi kommer til at være derude det meste af natten, siger han.

Omkring 70 brandfolk har torsdagen igennem været involveret i slukningen af lagerhallerne, der kommer til at brænde ned til grunden.

- Folk, der har virksomhed derude på brandstedet, skal ikke forvente, at der er så meget at vende tilbage til, siger Anders Jensen til TV2 Østjylland.

Lagerhallerne er en del af en større bygning, som gik i brand torsdag eftermiddag.

Brandvæsnet blev tilkaldt til bygningen, der ligger i et industrikvarter i Højbjerg, klokken 13.19.

Alle blev evakueret fra hallerne, og ingen er kommet noget til, oplyste politiet tidligere.

Østjyllands Brandvæsen har fået assistance fra blandt andet Falck, Beredskabsstyrelsen og brandvæsnet i Hørning.

Lagerhallerne tilhører firmaet Aros Isolering, og det er endnu uvist, hvad der har antændt branden.

Ifølge firmaets ejer, Morten Dahlgren Jensen, er 3000-4000 kvadratmeter af hans lager gået op i flammer, oplyser han til TV 2 Østjylland.